सेेटअप 33 का, कर्मचारी सिर्फ 11 और काम पूरे संभाग का
एजुकेशन रिपोर्टर | बिलासपुर
बोर्ड परीक्षा करीब आते ही माध्यमिक शिक्षा मंडल के कर्मचारियों की परेशानी बढ़ गई है। दरअसल, यहां 33 कर्मचारियों का सेटअप है, जबकि वर्तमान में 11 कर्मचारी हैं। यानी कि एक के कंधे पर तीन कर्मचारियों का बोझ आ गया है।
माध्यमिक शिक्षा मंडल बिलासपुर कार्यालय में संभागभर के स्कूलों के बोर्ड संबंधी कामकाज होते हैं। जनवरी में बोर्ड कक्षाओं की प्रैक्टिकल परीक्षा और फरवरी में मुख्य एग्जाम होने वाले हैं। इस लिहाज से यहां के कर्मचारियों का काम बढ़ गया है। संभागीय अधिकारी का कहना है कि यहां के एक कर्मचारी पर तीन कर्मचारियों का दबाव है। एक जिले के लिए 6 कर्मचारी होने चाहिए, जबकि सिर्फ दो ही कर्मचारी हैं। इस संबंध में बोर्ड के अधिकारियों को कई बार पत्र लिखा जा चुका है। इसके बाद भी कर्मचारियों की भर्ती नहीं की गई। इसका खामियाजा यहां के कर्मचारियों को भुगतना पड़ रहा है। अभी दो कर्मचारी सिर्फ आंसरशीट के काम में लगे हैं। अभी प्रैक्टिकल परीक्षा के लिए जिलेवार आंसरशीट उपलब्ध कराई जा रही है। इसका वितरण कर कम्प्यूटर में रिकार्ड अपडेट करना पड़ रहा है। इसके अलावा रिपोर्ट तैयार करने में भी काफी समय लगता है।
माध्यमिक शिक्षा मंडल बिलासपुर कार्यालय में कामकाज करते हुए कर्मचारी।
एक पर तीन कर्मचारियों का बोझ
कर्मचारियों की कमी के चलते भारी परेशानी हो रही है। यहां सेटअप 33 का है, लेकिन कर्मचारी सिर्फ 11 हैं। एक कर्मचारी को तीन लोगों का काम करना पड़ता है। परीक्षा तक काम का दबाव ज्यादा रहेगा। - आरएस सोनवानी, संभागीय अधिकारी, माशिमं
हजाराें स्कूलों के काम का दबाव
बिलासपुर संभाग में 1 हजार से अधिक हाई और हायर सेकेंडरी स्कूल हैं। 10वीं और 12वीं बोर्ड परीक्षाएं करीब होने के कारण काम का दबाव बढ़ गया है। संभागीय अधिकारी का कहना है कि बोर्ड का काम बारीकी से किया जाता है। किसी दस्तावेज में जरा सी भी गलती रहने पर बोर्ड इसे स्वीकार नहीं करता, ऐसे में दोबारा काम कर फिर से बोर्ड भेजा जाता है।
hin_Deva bho_Deva hin_Deva hin_Deva hin_Deva hin_Deva hin_Deva hne_Deva hin_Deva